Kadhannaa Nama Dhukkubsatee
Faarfannaa 41
Dura buʼaa faarfattootaatiif. Faarfannaa Daawit.
1 Namni hiyyeessaaf yaadu eebbifamaa dha;
guyyaa rakkinaatti Waaqayyo isa ni oolcha.
2 Waaqayyo isa ni eega; bara jireenya isaas ni dheeressa;
lafa irratti isa eebbisa;
hawwii diinota isaattis dabarsee isa hin kennu.
3 Waaqayyo siree inni dhukkubsatee irra ciisu irratti isa kunuunsa;
fayyisees siree dhukkubaa irraa isa ni kaasa.
4 Anis, “Yaa Waaqayyo na maari;
ani cubbuu sitti hojjedheeraatii na fayyisi” nan jedhe.
5 Diinonni koo hamminaan, “Inni yoom duʼee maqaan isaa
lafa irraa bada?” jedhanii waaʼee koo dubbatu.
6 Namni tokko yeroo na gaafachuu dhufutti,
utuma garaa isaatti hammina kuufatee qabuu, sobee dubbata;
gad baʼees iddoo hundumatti odeessa.
7 Warri na jibban hundinuu waaʼee koo walitti hasaasu;
waan akka malee hamaa taʼes natti mariʼatu.
8 Isaanis, “Dhukkubni hamaan isa qabateera;
inni siʼachi iddoo ciisu sanaa hin kaʼu” jedhu.
9 Michuun koo inni natti dhiʼaatu,
inni ani amanadhe,
inni buddeena koo nyaate
koomee isaa natti ol fudhate.
10 Ati garuu yaa Waaqayyo na baasi;
akka ani haaloo baafadhuufis ol na kaasi.
11 Akka ati natti gammaddu ani beeka;
diinni koo narra hin aanuutii.
12 Ati sababii amanamummaa kootiitiif utubdee na qabda;
baruma baraanis fuula kee dura na dhaabda.
13 Waaqayyo Waaqni Israaʼel,
bara baraa hamma bara baraatti haa eebbifamu.
Ameen; Ameen.