Galata Nama Afaan Duʼaatii Deebiʼee
Faarfannaa 30
Faarfannaa eebba mana qulqullummaatiif Faarfatame. Faarfannaa Daawit.
1 Yaa Waaqayyo, sababii ati ol na fuutee
akka diinonni koo natti hin gammanne gooteef,
ani sin jajadha.
2 Yaa Waaqayyo Waaqa ko,
ani gargaarsaaf sin waammadhe; atis na fayyifte.
3 Yaa Waaqayyo, ati lubbuu koo siiʼoolii baafte;
akka ani boolla hin buune gootees na jiraachifte.
4 Isin qulqulloonni isaa, faarfannaadhaan Waaqayyoon jajadhaa;
maqaa isaa qulqulluu sanaafis galata galchaa.
5 Dheekkamsi isaa hamma liphsuu ijaa ti;
gaarummaan isaa immoo bara jireenyaa guutuudhaaf tura;
booʼichi galgala tokko qofaaf tura;
ganama garuu ililleetu taʼa.
6 Anis yommuun nagaa argadhetti,
“Ani gonkumaa hin raafamu” nan jedhe.
7 Yaa Waaqayyo, ati jaalala keetiin
akka tulluu jabaatti na dhaabde;
yeroo ati fuula kee na duraa dhoksitetti garuu
naasuutu na qabate.
8 Yaa Waaqayyo, ani sin waammadha;
ani gara Gooftaatti akkana jedhee araaraaf nan iyyadha:
9 “Duʼuu koo keessaa, boolla buʼuu koo keessaas
faayidaa maaliitu argama?
Biyyoon si galateeffataa?
Amanamummaa kees ni odeessaa?
10 Yaa Waaqayyo na dhagaʼi; na maaris;
Yaa Waaqayyo, gargaarsa naa taʼi.”
11 Ati booʼicha koo shuubbisuutti geeddarte;
wayyaa gaddaa narraa baaftee gammachuu natti uwwifte;
12 kunis akka lubbuun koo faarfannaadhaan si jajattuu fi
akka isheen hin calʼisneefii dha.
Yaa Waaqayyo Waaqa ko, ani bara baraan sin galateeffadha.