16
Iyyoob
1 Iyyoobis akkana jedhee deebise:
2 “Ani waan akkanaa baayʼee dhagaʼeera;
hundi keessan jajjabeessitoota nama dhiphistanii dha!
3 Haasaan faayidaa hin qabne kun hin dhumuu?
Wanni akka ati oduu dheeressituuf si tuttuqu maali?
4 Utuu isin iddoo koo jiraattanii
silaa ani akkuma keessan kana nan dubbadha ture;
dubbii miʼooftuu dubbachuudhaanis
mataa koo isinitti nan raasan ture.
5 Ani afaan kootiin isin jajjabeessee
gorsi arraba kootiis qabbana isinii kenna ture.
6 “Yoo ani dubbadhe dhukkubni koo natti hin wayyaaʼu;
cal jedhus na hin dhiisu.
7 Yaa Waaqi, ati dhugumaan na dadhabsiifteerta;
warra mana koo jiru hundas balleessiteerta.
8 Ati na kokotteessite; kunis ragaa natti taʼe;
akka malee huqqachuun koos ifatti baʼee na saaxile.
9 Waaqni dheekkamsa isaatiin rukutee na ciccire;
ilkaan isaa natti qarate;
diinni koo ija isaa natti babaase.
10 Namoonni natti qoosuuf afaan banatan;
tuffiidhaan maddii koo kabalan;
tokko taʼanii natti kaʼan.
11 Waaqnis dabarsee hamootatti na kenne;
harka jalʼootaa keessas na buuse.
12 Ani nagaan jiraachaan ture; inni garuu na burkuteesse;
morma na qabee na caccabse.
Xiyyeeffannaa isaas na godhate;
13 loltoonni isaa warri xiyyaan lolan na marsu.
Inni gara laafina malee kalee koo waraanee
hadhooftuu koo illee lafatti gad jigse.
14 Inni ammumaa amma na caccabsa;
akkuma loltuu tokkootti natti fiiga.
15 “Ani gogaa kootti uffata gaddaa hodhadheera;
gaanfa koos biyyoo keessatti awwaaleera.
16 Fuulli koo booʼichaan diimateera;
dukkanni limixiinis ija koo irra buʼeera.
17 Taʼus harki koo yakka tokko illee hin hojjenne;
kadhannaan koos qulqulluu dha.
18 “Yaa lafa, ati dhiiga koo hin dhoksin;
akka iyyi koo iddoo boqonnaa argatus hin godhin!
19 Amma iyyuu dhuga baʼaan koo samii irra jira;
abukaattoon koos ol gubbaa jira.
20 Michoonni koo na tuffatu;
iji koos imimmaan gara Waaqaatti facaasa;
21 akkuma namni michuu isaatiif kadhatu sana
utuu namni Waaqa kadhatu namaaf jiraatee!
22 “Waggoota xinnoo booddee,
ani gara deemanii deebiʼuun hin jirre nan deema.