Kadhannaa Gargaarsa Barbaachaaf Kadhatame
Faarfannaa 12
Dura buʼaa Faarfattootaatiif. Faarfannaa Daawit kan akka sirna Shamiiniitiitti faarfatamu.
1 Yaa Waaqayyo, namni Waaqa sodaatu hin jiruutii ati na gargaar;
ilmaan namaa keessaas namni amanamu dhabameeraatii.
2 Namni hundinuu ollaa isaatti soba dubbata;
isaan nama saadanii garaa lamaan dubbatu.
3 Waaqayyo afaan nama saadu hunda,
arraba of tuulu hundas haa kukkutu;
4 isaanis, “Nu arraba keenyaan ni moona;
hidhiin keenyas keenyuma;
eenyutu nurratti gooftummaa qaba?” jedhu.
5 Waaqayyo, “Ani sababii hacuucamuu hiyyeeyyiitiif,
sababii aaduu rakkattootaatiifis amma nan kaʼa.
Nagaa isaan hawwan keessas isaan nan jiraachisa” jedha.
6 Dubbiin Waaqayyoo hirʼina hin qabu;
innis akka meetii boolla ibiddaa keessatti baqfamee
yeroo torba qulqulleeffamee ti.
7 Yaa Waaqayyo ati nu eegda;
dhaloota akkanaa irraas bara baraan nu oolchita.
8 Yeroo wanni faayidaa hin qabne ilmaan namaa gidduutti kabajamutti
hamoonni of dhiibuudhaan kallattii hundaan asii fi achi naannaʼu.