6
Israaʼel Qalbii Jijjiirrachuu Didde
1 “Kottaa gara Waaqayyootti deebinaa.
Inni nu ciccireera;
garuu nu fayyisa;
inni nu madeesseera;
garuu madaa keenya ni waldhaana.
2 Akka nu fuula isaa dura jiraannuuf,
guyyaa lama booddee nu bayyanachiisa;
guyyaa sadaffaatti immoo deebisee nu dhaaba.
3 Kottaa Waaqayyoon haa beeknu;
isa beekuufis haa tattaaffannu.
Akkuma aduun dhugumaan baatu sana
inni dhugumaan ni dhufa;
inni akkuma bokkaa gannaa,
akkuma bokkaa birraa kan lafa quubsu sanaatti
gara keenya ni dhufa.
4 “Yaa Efreem, ani maalan si godha?
Yaa Yihuudaa, ani maalan si godha?
Jaalalli keessan akkuma hurrii ganamaa,
akkuma fixeensa barii baduu ti.
5 Kanaafuu ani raajota kootiin isin cicciree
dubbii afaan kootiin isin fixe;
murtiin koos akkuma aduu ni baʼa.
6 Ani araaran fedha malee aarsaa hin fedhuutii;
aarsaa gubamu caalaa Waaqa beekuu nan fedha.
7 Isaan akkuma Addaam kakuu cabsaniiru;
achittis anaaf hin amanamne.
8 Giliʼaad magaalaa hamootaa
kan dhiigaan faalamtee dha.
9 Akkuma saamtuun riphxee nama eeggattu sana,
gareen lubootaas akkasuma godhu;
isaan yakka qaanessaa hojjechuudhaan
karaa Sheekem irratti nama ajjeesu.
10 Ani mana Israaʼel keessatti
waan suukaneessaa tokko argeera.
Achitti Efreem ni sagaagale;
Israaʼelis ni xuraaʼe.
11 “Yaa Yihuudaa sittis
haamamuun murteeffameera.
“Yeroo ani boojuu saba koo deebisutti,