Xiyoon, Haadha Sabootaa
Faarfannaa 87
Faarfannaa Ilmaan Qooraahi.
1 Hundeen magaalaa isaa tulluu qulqulluu irra jira.
2 Waaqayyo iddoo jireenya Yaaqoob hunda caalaa,
karrawwan Xiyoon jaallata.
3 Yaa magaalaa Waaqaa,
waaʼee keetiif wanni kabajamaan akkana jedhamee ni dubbatama:
4 “Ani Raʼaabii fi Baabilonin
warra na beekan gidduutti maqaa nan dhaʼa;
kunoo, Filisxeemii fi Xiiroos Itoophiyaa wajjin,
‘Namichi kun achitti dhalate’ jedhu.”
5 Dhugumaan waaʼee Xiyoon,
“Inni kunii fi inni sun ishee keessatti dhalatan;
Waaqni Waan Hunda Olii mataan isaa iyyuu ishee dhaaba” jedhama.
6 Waaqayyo yeroo saboota galmeessutti,
“Namichi kun achitti dhalate” jedhee barreessa.
7 Warri faarfatanii fi warri meeshaa muuziiqaa taphatan,
“Burqaan koo hundi si keessatti argama” jedhu.