Ija Jabina Nama Waaqayyoo
Faarfannaa 27
Faarfannaa Daawit.
1 Waaqayyo ibsaa kootii fi fayyina koo ti;
ani eenyunan sodaadha?
Waaqayyo daʼoo jireenya kootii ti;
eenyutu na sodaachisa?
2 Namoonni hamoon yommuu
foon koo nyaachuudhaaf natti dhufan,
diinonni koo fi amajaajonni koo
yommuu na miidhuuf natti kaʼan, gufatanii kufu.
3 Yoo duulli na marse illee,
garaan koo hin sodaatu;
yoo waraanni natti baname illee
ani hin raafamu.
4 Ani waan tokko Waaqayyoon nan kadhadha;
waan kanas nan barbaada:
Kunis bara jireenya kootii guutuu
mana Waaqayyoo keessa jiraachuu,
miidhagina Waaqayyoo ilaaluu fi mana qulqullummaa isaa
keessatti isa kadhachuu dha.
5 Inni guyyaa rakkinaa
iddoo ofii jiraatu na kaaʼataatii;
daʼoo dunkaana isaa jala na dhoksa;
kattaa gubbaattis ol na baasa.
6 Yommus diinota na marsanii olitti
mataan koo ol jedha;
dunkaana isaa keessatti illee ililleedhaan aarsaa nan dhiʼeessa;
Waaqayyoof nan faarfadha; nan weeddisas.
7 Yaa Waaqayyo, yommuu ani si waammadhu, sagalee koo dhagaʼi;
naaf araarami; deebiis naaf kenni.
8 Yommuu ati, “Fuula koo barbaadaa!” jettetti,
garaan koo, “Yaa Waaqayyo, ani fuula kee nan barbaada” siin jedha.
9 Fuula kee na duraa hin dhoksin;
aartee tajaajilaa kee of irraa hin deebisin;
ati gargaaraa koo taateerta.
Yaa Waaqayyo, Fayyisaa ko,
na hin gatin; na hin dhiisinis.
10 Yoo abbaan kootii fi haati koo na dhiisan illee,
Waaqayyo na simata.
11 Yaa Waaqayyo, karaa kee na barsiisi;
sababii ani diinota baayʼee qabuuf
daandii qajeelaa irra na buusi.
12 Fedhii diinota kootiitti dabarsitee na hin kennin;
dhuga baatonni sobduun narratti kaʼaniiruutii;
isaanis hafuura jalʼinaa baafatu.
13 Anis biyya jiraattotaa keessatti
gaarummaa Waaqayyoo akkan argu
amma iyyuu nan amana.
14 Waaqayyoon eeggadhu;
cimi; jabaadhus;
Waaqayyoon eeggadhu.