14
Eebba Argachuudhaaf Qalbii Jijjiirrachuu
1 Yaa Israaʼel, gara Waaqayyo Waaqa keetiitti deebiʼi.
Ati sababii cubbuu keetiitiif gufatteetii!
2 Dubbicha fudhadhuutii
gara Waaqayyoo deebiʼi.
Akkanas jedhiin:
“Cubbuu keenya hunda nuuf dhiisi;
akka nu ija arraba keenyaa siif dhiʼeessinuuf,
arjummaadhaan nu simadhu.
3 Asoor nu oolchuu hin dandaʼu;
nu fardeen lolaa hin yaabbannu.
Nu siʼachi deebinee, waan harki keenya hojjeteen,
‘Waaqota keenya’ hin jennu;
daaʼimman abbaa hin qabne gara laafina sirraa argatuutii.”
4 “Ani gantummaa isaanii nan fayyisa,
toluman isaan jaalladha;
aariin koo isaan irraa deebiʼeeraatii.
5 Ani Israaʼelitti akkuma fixeensaa nan taʼa;
inni akkuma daraaraa ni daraara.
Inni akkuma gaattiraa Libaanoon
hidda isaa gad fageeffata;
6 dameen isaa ni guddata.
Miidhaginni isaa akkuma muka ejersaa taʼa;
urgaan isaa akkuma gaattiraa Libaanoon.
7 Namoonni ammas deebiʼanii gaaddisa isaa jala jiraatu.
Inni akkuma midhaanii lalisa.
Akkuma muka wayinii dagaaga;
maqaan isaas akkuma daadhii wayinii Libaanoon beekama.
8 Yaa Efreem, ani kana caalaa
waaqota tolfamoo wajjin dhimma maaliin qaba?
Kan deebii siif kennee si eegu anuma.
Ani akkuma muka birbirsa lalisaa ti;
amanamummaan kee ana irraa dhufa.”
9 Namni ogeessi eenyu? Inni waan kana ni beeka.
Qalbii qabeessi eenyu? Inni waan kana ni hubata.
Karaan Waaqayyoo qajeelaa dha;
namni qajeelaan isa irra deema;
finciltoonni garuu isa irratti gufatu.