29
1 Iyyoob haasaa isaa itti fufee akkana jedhe:
2 “Ani jiʼoota darban, bara Waaqni na eege sana
akkamin hawwa ture,
3 yeroo ibsaan isaa mataa koo irratti ife, anis ifa isaatiin
dukkana keessa darbee yeroon deeme,
4 yeroo ani nama jabaa ture,
yeroo michummaan Waaqaa mana koo eebbise,
5 yeroo Waaqni Waan Hunda Dandaʼu na wajjin ture,
yeroo ijoolleen koo naannoo koo turan,
6 yeroo daandiin koo dhadhaadhaan jiifame,
yeroo kattaanis laga zayitii ejersaa naaf yaase.
7 “Yeroo ani gara karra magaalaatti gad baʼee
oobdii sabaa keessa barcuma koo irra taaʼe,
8 dargaggeeyyiin na arganii karaa irraa goru;
maanguddoonnis kaʼanii dhaabatu ture;
9 hangafoonni sabaa dubbii afaanitti qabatanii
harka isaanii afaan irra kaaʼatu ture;
10 sagaleen namoota bebeekamoo hin dhagaʼamu ture;
arrabni isaaniis laagaa isaaniitti ni maxxana ture.
11 Namni na dhagaʼu kam iyyuu na jaja;
kanneen na arganis na galateeffatu ture;
12 ani hiyyeessa gargaarsa barbaachaaf booʼu,
nama abbaa hin qabne kan namni isa gargaaru tokko iyyuu hin jirre fureeraatii.
13 Namni duʼuu gaʼe na eebbiseera;
ani akka garaan haadha hiyyeessaa gammachuun ililchus godheera.
14 Qajeelummaa akka uffata kootti uffadheera;
murtiin qajeelaan immoo uffata koo fi marata mataa koo ture.
15 Ani nama jaameef ija,
okkolaaf immoo miilla taʼeen ture.
16 Ani rakkataadhaaf abbaan ture;
nama ormaatiif illee nan falman ture.
17 Qarriffaa nama hamaa nan cabse;
waan inni qabates afaan isaatii buuseera.
18 “Ani akkana jedheen yaadee ture; ‘Manuma koo keessattin duʼa;
barri jireenya kootiis akkuma cirrachaa baayʼata.
19 Hiddi koo gad fagaatee bishaan qaqqaba;
fixeensis halkan guutuu dameewwan koo irra bula.
20 Ulfinni koo na keessatti haaraa taʼee jiraata;
iddaanis harka koo keessatti haaromfama.’
21 “Namoonni calʼisanii gorsa koo eeggachaa
abdiidhaan na dhaggeeffatu.
22 Erga ani dubbadhee booddee isaan deebiʼanii hin dubbanne;
dubbiin koos akka gaariitti gurra isaanii seena ture.
23 Isaan akkuma nama bokkaa eeggatuutti na eeggatan;
dubbii koos akkuma bokkaa arfaasaa dhugan.
24 Yeroo ani isaaniif seequtti isaan hin amanne;
ifni fuula koos isaaniif waan guddaa ture.
25 Ani karaa isaaniif filee akka hangafa isaaniitti nan taaʼe;
akka mootii loltoota isaa gidduu jiraatuutti nan jiraadhe;
ani akka nama warra booʼan jajjabeessuus taʼe.