47
Ergaa Waaʼee Filisxeemotaa
1 Dubbiin Waaqayyoo kan waaʼee Filisxeemotaa kan utuu Faraʼoon Gaazaa hin dhaʼin dura gara Ermiyaas raajichaa dhufe kanaa dha:
2 Waaqayyo akkana jedha:
“Kunoo, karaa kaabaatiin bishaan ol kaʼaa jira;
bishaan kunis lolaa guutee irra dhangalaʼu taʼa.
Innis biyyattii fi waan ishee keessa jiru,
magaalaawwanii fi warra isaan keessa jiraatan hunda irra garagala.
Uummanni ni booʼa;
warri ishee keessa jiraatan hundis ni wawwaatu;
3 kunis sababii didicha kottee fardeen gulufanii,
girrisa gaariiwwan diinaatii fi
qaqawweessa goommaa isaaniitiif.
Abbootiin ijoollee isaanii gargaaruuf duubatti gara hin galan;
harki isaaniis isaan irratti laamshaʼa.
4 Filisxeemota hunda balleessuuf
hambaa Xiiroosii fi Siidoonaa
gargaaruuf hafan hundas balleessuuf
guyyaan sun dhufeeraatii.
Waaqayyo Filisxeemota,
hambaa qarqara Kaftoor balleessuu gaʼeera.
5 Gaazaan gaddaan mataa ishee haaddatti;
Ashqaloon ni calʼisti.
Yaa hambaa dirree irraa
isin hamma yoomiitti of ciccirtu?
6 “Isin, ‘Yaa goraadee Waaqayyoo
ati hamma yoomiitti hin boqonne?
Manʼee keetti deebiʼi;
calʼisii taaʼi’ jettanii iyyitu.
7 Garuu utuu Waaqayyo isa ajajuu,
yeroo Waaqni akka inni Ashqaloonii fi
qarqara galaanaa dhaʼuuf qajeelfama isaa kennutti
inni akkamitti boqochuu dandaʼa?”