3
1 Ani halkan guutuu siree koo irra ciisee
nama garaan koo jaallatu sana nan barbaade;
ani isa nan barbaade; garuu isa hin arganne.
2 Ani amma kaʼeen magaalaa keessa,
daandiiwwanii fi oobdiiwwan irra nan deema;
nama garaan koo jaallatu sana nan barbaada.
Kanaafuu ani isa nan barbaade;
garuu isa hin arganne.
3 Eegdonni utuu magaalaa keessa naannaʼanuu na argan;
anis, “Michuu koo argitanii?”
jedheen isaan gaafadhe.
4 Ani akkuman xinnoo isaan bira darbeen,
nama lubbuun koo jaallattu sana nan argadhe.
Anis isa nan qabadhe; hamman mana haadha kootti,
diinqa haadha koo ishee garaatti na baatte sanaatti
ol galchutti gad isa hin dhiisne.
5 Yaa intallan Yerusaalem,
ani kuruphee fi borofaan isin kakachiisa;
hamma isheen ofumaan feetee kaatutti,
jaalala hin tuttuqinaa yookaan hin dadammaqsinaa.
6 Isheen qumbii fi ixaana
urgooftuu daldaltootaa hunda irraa hojjetameen urgeeffamtee
akkuma utubaa aaraa
gammoojjii keessaa ol baatu kun eenyu?
7 Kunoo! Siree Solomoon kan loltoota jaatama
warra Israaʼel keessaa bebeekamoo taʼaniin marfamteerti.
8 Hundi isaanii goraadee hidhatu;
hundinuu muuxannoo waraanaa qabu;
tokkoon tokkoon isaanii goraadee isaanii
luqqeettuutti hidhatanii lola halkaniitiif qophaaʼan.
9 Solomoon mootichi ofii isaatii gaarii tolfate;
innis muka Libaanoon irraa tolfate.
10 Inni utubaa isaa meetiidhaan hojjete;
jala isaa garuu warqeedhaan hojjete.
Teessoon isaa kirrii diimaa dhiilgeedhaan hojjetame;
keessi isaas jaalala intallan Yerusaalemiitiin bareechamee hojjetame.
11 Yaa intallan Xiyoon gad baʼaatii Solomoon Mooticha ilaalaa;
inni gonfoo haati isaa gaafa fuudha isaa,
guyyaa garaan isaa gammadetti,
mataa isaa irra keesseef sana kaaʼateera.