Abbaa Murtii Kan Abbootii Murtii Biyya Lafaa
Faarfannaa 58
Dura buʼaa faarfattootaatiif. Yeedaloo “Hin balleessin” jedhuun faarfatame. Faarfannaa Daawiti. Miiktaamii.
1 Yaa bulchitoota, isin dhugumaan waan qajeelaa dubbattanii?
Nama gidduuttis murtii qajeelaa kennitanii?
2 Akkas miti; isin garaa keessan keessatti hammina yaaddu;
harki keessanis lafa irratti goolii kaasa.
3 Namoonni hamoon dhalootumaa kaasanii karaa irraa jalʼatu;
gadameessa haadha isaaniitii jalqabniis karaa irraa goranii soba dubbatu.
4 Hadhaan isaanii akkuma hadhaa bofaa ti;
isaan akkuma buutii duudaa gurra isaa cuqqaalatee
5 sagalee nama isa raatessuu yookaan nama waan ittiin isa raatessu
hojjetu tokkoo dhagaʼuu diduu ti.
6 Yaa Waaqi ati ilkaan isaanii afaan isaanii keessatti caccabsi;
qarriffaa leencotaas daaki, yaa Waaqayyo!
7 Isaan akkuma bishaan dhangalaʼee baduutti haa badan;
yeroo iddaa futtaasanitti xiyyi isaanii haa doomu.
8 Akkuma ciilalluu yommuu deemu baquutti,
akkuma daaʼima utuu yeroon hin gaʼin dhalatuuttis aduu hin argin.
9 Utuu okkoteen keessan ibidda qoraattiitiin hin hoʼin,
jiidhaas taʼu gogaan isaanii haxaaʼamanii balleeffamu.
10 Namni qajeelaan yommuu haaloo baʼuu kana argutti ni gammada;
miilla isaas dhiiga namoota hamootiin ni dhiqata.
11 Yommus namoonni akkana ni jedhu;
“Dhugumaan nama qajeelaadhaaf badhaasni jira;
dhugumaan Waaqni lafa irratti murtii kennu jira.”