Waaqa Qajeelaa
Faarfannaa 99
1 Waaqayyo moʼeera;
saboonni haa hollatan;
inni kiirubeel gidduu, teessoo isaa irra taaʼa;
lafti haa raafamtu.
2 Waaqayyo Xiyoon keessatti guddaa dha;
inni saboota hunda irra ol ol jedheera.
3 Isaan maqaa kee guddichaa fi sodaachisaa sana haa jajan;
inni qulqulluu dha.
4 Mootichi humna qabeessa; inni murtii qajeelaa jaallata;
ati tola hundeessiteerta;
Yaaqoob keessattis haqaa fi
qajeelummaa hojjetteerta.
5 Waaqayyo Waaqa keenya leellisaa;
ejjeta miilla isaa jalatti sagadaa;
inni qulqulluu dha.
6 Musee fi Aroon luboota isaa keessa turan;
Saamuʼeelis warra maqaa isaa waammatan keessa ture;
isaan Waaqayyoon waammatan;
innis deebii kenneef.
7 Inni utubaa duumessaa keessaa isaanitti dubbate;
isaanis sirna isaatii fi seera inni isaaniif kenne eegan.
8 Yaa Waaqayyo Waaqa keenya,
ati deebii isaanii kennite;
ati balleessaa isaanii adabdu illee,
Israaʼeliif Waaqa dhiifama gootu turte.
9 Waaqa keenya Waaqayyoon leellisaa;
tulluu isaa qulqulluu irrattis waaqeffadhaa;
Waaqayyo Waaqni keenya Waaqa qulqulluudhaatii.