Kadhannaa nama qajeelaa
Faarfannaa 26
Faarfannaa Daawit.
1 Yaa Waaqayyo, sababii ani jireenya hirʼina
hin qabne jiraadheef, ati naa murteessi;
anis utuu asii fi achi hin raafamin,
Waaqayyoon amanadheera.
2 Yaa Waaqayyo, qoriitii na ilaali;
garaa koo fi qalbii koo qori;
3 jaalalli kee kan hin geeddaramne sun ija koo dura jiraatii;
anis dhugaa keetiin nan deddeebiʼa.
4 Ani warra nama gowwoomsan wajjin hin taaʼu,
yookaan fakkeessitoota wajjin tokkummaa hin qabaadhu;
5 ani waldaa warra hammina hojjetanii nan jibba;
hamoota wajjinis hin taaʼu.
6 Yaa Waaqayyo, ani harka koo qulqullummaadhaan nan dhiqadha;
iddoo aarsaa keetii irras nan naannaʼa.
7 Faarfannaa galataa guddisee nan faarfadha;
dinqii hojii keetii hunda nan odeessa.
8 Yaa Waaqayyo, mana ati keessa jiraattu,
iddoo ulfinni kee jirus nan jaalladha.
9 Lubbuu koo cubbamoota wajjin, jireenya koos
warra dhiiga dhangalaasan wajjin hin balleessin;
10 warra harka isaanii keessa karoorri jalʼinaa jiru
kanneen harki isaanii mirgaa mattaʼaadhaan guutame wajjin na hin balleessin.
11 Ani garuu jireenya hirʼina hin qabne nan jiraadha;
ati na furi; araaras naa buusi.
12 Miilli koo lafa wal qixxee irra dhaabata;
waldaa guddaa keessattis Waaqayyoon nan jajadha.