13
1 Ilmi ogeessi gorsa abbaa isaa dhagaʼa;
qoostuun namaa immoo dheekkamsa hin dhaggeeffatu.
2 Namni waan afaan isaatii baʼuun waan gaariin gammada;
namni hin amanamne garuu jeequmsaaf ariifata.
3 Namni arraba isaa eeggatu, jireenya isaa eeggata;
kan of eeggachuu malee dubbatu immoo baduuf ariifata.
4 Fedhiin dhibaaʼaa yoom iyyuu hin guutamu;
fedhiin nama jabaatee hojjetuu immoo guutumaan ni milkaaʼa.
5 Namni qajeelaan soba jibba;
namni hamaan garuu qaanii fi salphina fida.
6 Qajeelummaatu nama tolaa tiksa;
hamminni garuu cubbamaa galaafata.
7 Namni tokko sooressa of fakkeessa; garuu homaa hin qabu;
tokko immoo hiyyeessa of fakkeessa; garuu qabeenya guddaa qaba.
8 Soorumni nama tokkoo furii jireenya isaa taʼuu dandaʼa;
hiyyeessi garuu ifannaa hin dhagaʼu.
9 Ifni nama qajeelaa akka gaarii ifa;
ibsaan nama hamaa garuu ni dhaama.
10 Of tuulummaan lola qofa baayʼisa; ogummaan garuu
warra gorsa dhagaʼan biratti argamti.
11 Maallaqni karaa sobaatiin dhufu dafee bada;
namni xinnoo xinnoon maallaqa walitti qabatu garuu ni kuufata.
12 Abdiin lafa irra harkifatu garaa nama dhukkubsa;
hawwiin guutamu garuu muka jireenyaa ti.
13 Namni gorsa tuffatu badiisa ofitti fida;
kan ajaja ulfeessu immoo badhaasa argata.
14 Barsiisni nama ogeessaa burqaa jireenyaa ti;
kiyyoo duʼaa irraas nama deebisa.
15 Hubannaan gaariin surraa argamsiisa;
karaan warra hin amanamnee garuu
badiisatti isaan geessa.
16 Namni qalbii qabu kam iyyuu beekumsaan hojjeta;
gowwaan immoo gowwummaa isaa mulʼisa.
17 Ergamaan hamaan rakkoo keessa seena;
ergamaan amanamaan garuu fayyina fida.
18 Namni adabamuu jibbu ni hiyyooma; ni qaanaʼas;
kan sirreeffama kabaju immoo ulfina argata.
19 Hawwiin guutame namatti miʼaawa;
gowwoonni garuu waan hamaa irraa deebiʼuu balfu.
20 Namni nama ogeessa wajjin deemu ogeessa taʼa,
michuun gowwootaa garuu ni miidhama.
21 Wanni hamaan cubbamoota ariʼata;
badhaadhummaan immoo badhaasa qajeelotaa ti.
22 Namni gaariin ilmaan ilmaan isaatiif dhaala dabarsa;
qabeenyi nama cubbamaa garuu qajeeltotaaf kuufama.
23 Qonnaan hiyyeessaa midhaan guddaa baasa;
murtiin jalʼaan garuu haxaaʼee duraa balleessa.
24 Namni harcummee qusatu ilma isaa jibba;
kan ilma ofii jaallatu immoo ilaallachaa isa adaba.
25 Namni qajeelaan hamma quufutti nyaata;
garaan nama hamaa garuu ni beelaʼa.