Faarfannaa Galataa
Faarfannaa 135
135:15‑20 kwf – Far 115:4‑11
1 Haalleluuyaa.
Maqaa Waaqayyoo jajadhaa;
isin garboonni Waaqayyoo isa galateeffadhaa.
2 Isin warri mana Waaqayyoo keessa,
oobdii mana Waaqa keenyaa keessa tajaajiltan, isa galateeffadhaa.
3 Waaqayyo gaariidhaatii, Waaqayyoon galateeffadhaa;
inni arjaadhaatii maqaa isaatiif faarfadhaa.
4 Waaqayyo Yaaqoobin ofii isaatiif,
Israaʼelin immoo dhaala dhuunfaa isaa godhee filateeraatii.
5 Ani akka Waaqayyo guddaa taʼe,
akka Gooftaan keenya waaqota hunda caalaa guddaa taʼe beeka.
6 Waaqayyo samiiwwan keessattii fi lafa irratti,
galaanotaa fi tuujuba isaanii hunda keessatti,
waan isa gammachiisu kam iyyuu ni hojjeta.
7 Inni akka duumessoonni daarii lafaatii kaʼan ni godha;
bokkaa wajjin balaqqee erga;
gombisaa isaa keessaas bubbee gad baasa.
8 Inni hangafoota Gibxi,
kan namaatii fi kan horii ni dhaʼe.
9 Yaa Gibxi, inni gidduu keetti,
Faraʼoonii fi tajaajiltoota isaa hundatti mallattoo fi dinqii isaa ergeera.
10 Inni saboota baayʼee dhaʼee
mootota jajjaboo ajjeese;
11 Sihoon mootii warra Amoorotaa,
Oogi mootii Baashaanii fi mootota Kanaʼaan hunda ni ajjeese;
12 lafa isaanii dhaala godhee
akka dhaala isaanii taʼuufis saba isaa Israaʼeliif kenne.
13 Yaa Waaqayyo, maqaan kee bara baraan jiraata;
yaa Waaqayyo, ati dhaloota hunda keessatti ni yaadatamta.
14 Waaqayyo saba isaatiif ni falma;
tajaajiltoota isaatiifis garaa laafa.
15 Waaqonni tolfamoon namoota ormaa meetii fi
warqee harka namaatiin hojjetamanii dha.
16 Isaan afaan qabu; garuu dubbachuu hin dandaʼan;
ijas qabu; garuu arguu hin dandaʼan;
17 gurra qabu; garuu dhagaʼuu hin dandaʼan;
yookaan hafuurri tokko iyyuu afaan isaanii keessa hin jiru.
18 Warri isaan tolchan kanneen isaan amanatan hundi
akkuma isaanii taʼu.
19 Yaa mana Israaʼel Waaqayyoon eebbisaa;
yaa mana Aroon Waaqayyoon eebbisaa;
20 yaa mana Lewwii Waaqayyoon eebbisaa;
isin warri isa sodaattanis, Waaqayyoon eebbisaa.
21 Waaqayyo inni Yerusaalem keessa jiraatu sun,
Xiyoon irraa haa eebbifamu.
Haalleluuyaa!