23
Iyyoob
1 Iyyoob akkana jedhee deebise:
2 “Harʼa iyyuu guungummiin koo hadhaaʼaa dha;
yoo ani akkam aade iyyuu harki isaa natti ulfaateera.
3 Ani utuun iddoo itti isa argadhu beekee,
utuu iddoo inni jiraatu illee dhaquu dandaʼee!
4 Silaa dhimma koo fuula isaa duratti dhiʼeeffadhee
afaan koo falmiin guuttadha ture.
5 Waan inni naa deebisu nan beekan ture;
waan inni naan jedhus nan hubadhan ture.
6 Inni humna isaa guddaa sanaan anaan mormaa?
Lakki, na dhaggeeffata malee.
7 Namni qajeelaan achuma fuula isaa duratti dhimma isaa ni dhiʼeeffata;
anis isa natti muru jalaa bara baraan nan baʼa.
8 “Garuu yoo ani gara baʼa biiftuu deeme, inni achi hin jiru;
ani yoo gara dhiʼaa dhaqes achitti isa hin argadhu.
9 Yommuu inni kaabatti hojii irra jirutti ani isa hin argu;
yommuu inni gara kibbaatti deebiʼuttis
ani hamma libsuu ijaa isa arguu hin dandaʼu.
10 Inni garuu karaa ani baʼu ni beeka;
yommuu inni na qoruttis ani akka warqee taʼee nan mulʼadha.
11 Miilli koo tarkaanfii isaatti dhiʼaatee duukaa buʼeera;
ani utuun irraa hin gorin karaa isaa eegeera.
12 Ani ajaja afaan isaa irraa hin fagaanne;
nyaata guyyaa guyyaa caalaas dubbii afaan isaa nan jaalladha.
13 “Inni garuu of dandaʼee kophaa isaa dhaabata;
kan isaan mormuu dandaʼu eenyu?
Inni waanuma jaallatu hojjeta.
14 Inni waan natti mure ni raawwata;
amma illee karoora akkanaa hedduu yaada isaa keessaa qaba.
15 Wanni ani fuula isaa duratti naʼuufis kanuma;
ani yommuun waan kana hunda yaadutti isa nan sodaadha.
16 Waaqni garaa koo ni raase;
Waaqni Waan Hunda Dandaʼu na sodaachise.
17 Haa taʼu malee dukkanni,
dukkanni limixiin fuula koo haguugu iyyuu na hin barbadeessine.