17
1 Hafuurri koo dadhabeera;
barri koo gabaabbateera;
awwaallis naa qopheeffameera.
2 Dhugumaan qoostonni na marsaniiru;
iji koos hojii isaanii isa hamaa sana hubatee ilaala.
3 “Yaa Waaqi, qabsiisa naa taʼi;
si malee eenyutu wabii naa taʼa?
4 Akka isaan waa hin hubanneef ati sammuu isaanii cufteerta;
kanaafuu ati akka isaan moʼatan hin gootu.
5 Yoo namni tokko faayidaa argachuuf
michuu isaa maqaa balleesse, iji ijoollee isaa ni jaama.
6 “Waaqni nama hunda biratti nama kolfaa,
nama namni fuula isaatti tufu na godheera.
7 Iji koo sababii gaddaatiif arguu dhabe;
dhagni koo guutuunis akkuma gaaddidduu ti.
8 Qajeeltonni waan kanaan ni rifatu;
namni balleessaa hin qabnes warra Waaqatti hin bulle irratti kaʼa.
9 Qajeelaan garuu karaa isaatti cima;
warri harki isaanii qulqulluu taʼes jabaachaa deemu.
10 “Hundi keessan garuu mee deebiʼaa yaalaa!
Ani isin keessaa nama ogeessa tokko illee hin argadhu.
11 Barri koo darbeera; karoorri koo fashalaaʼeera;
hawwiin garaa koos akkasuma taʼeera.
12 Namoonni kunneen halkan guyyaatti geeddaraniiru;
utuma dukkana arganuus, ‘Ifni dhiʼaateera’ jedhu.
13 Yoo manni ani abdadhu awwaala qofa taʼe,
yoo ani dukkana keessatti siree koo afadhe,
14 yoo ani boolla qileetiin, ‘Ati abbaa koo ti;’
raammoodhaan immoo, ‘Ati haadha koo ti;’
yookaan ‘Obboleettii koo ti’ jedhe,
15 egaa abdiin koo eessa jira?
Eenyutus abdii tokko illee naa arga?
16 Inni na wajjin awwaala buʼaa?
Nus walumaan biyyoo seennaa?”