Cubbuu Himachuu
Faarfannaa 32
Faarfannaa Daawit. Maskiil.
1 Namni yakki isaa dhiifameef,
kan cubbuun isaas haguugameef,
eebbifamaa dha.
2 Namni Waaqayyo cubbuu itti hin lakkoofne,
kan hafuura isaa keessas gowwoomsaan hin jirre,
eebbifamaa dha.
3 Yeroo ani cubbuu koo himachuu dhiisetti,
guyyaa guutuu aaduu kootiin,
lafeen koo ni bosose.
4 Harki kee halkanii fi guyyaa natti ulfaateeraatii;
jabinni koos akkuma waan hoʼa bonaatiin taʼuutti xuuxame.
5 Ergasiis cubbuu koo sitti nan himadhe;
balleessaa koos si hin dhokfanne.
Anis, “Irra daddarba koo, Waaqayyootti nan himadha” nan jedhe;
atis yakka cubbuu kootii, naa dhiifteerta.
6 Kanaafuu namni amanamaan kam iyyuu,
yeroo ati itti argamtutti si haa kadhatu;
lolaan bishaan guddaas isa bira hin gaʼu.
7 Ati iddoo ani itti dhokadhuu dha;
rakkina irraa na eegda;
faarfannaa moʼannaatiinis na marsita.
8 Ani karaa ati irra deemtu irratti sin qajeelcha; sin barsiisas;
ani ija koo jaalalaatiin sin ilaala; sin gorsa.
9 Isin akka farda yookaan gaangoo
hubannaa hin qabnee hin taʼinaa;
isaan yoo luugamaa fi fuuloodhaan qabaman malee
gara kee hin dhufan.
10 Dhiphinni namoota hamoo baayʼee dha;
araarri Waaqayyoo garuu nama isa amanatu ni marsa.
11 Yaa qajeeltota, isin Waaqayyotti gammadaa; ililchaas;
warri garaa qulqulluu qabdan hundinuu ililchaa.