Waaqa Nama Gargaaru Faarfachuu
Faarfannaa 146
1 Haalleluuyaa.
Yaa lubbuu ko, Waaqayyoon galateeffadhu.
2 Ani bara jireenya koo guutuu Waaqayyoon nan galateeffadha;
ani hamman jirutti Waaqaaf nan faarfadha.
3 Abdii keessan bulchitoota irra,
namoota duʼa hin oolle
warra isin gargaaruu hin dandeenye irra hin kaaʼatinaa.
4 Isaan yeruma lubbuun isaan keessaa baatu gara lafaatti deebiʼu;
guyyuma sanas karoorri isaanii bada.
5 Namni gargaarsi isaa Waaqa Yaaqoob taʼe, kan abdiin isaas
Waaqayyo Waaqa isaa taʼe eebbifamaa dha.
6 Waaqayyo Uumaa samii fi lafaa,
galaanaa fi waan isaan keessa jiru hundaa ti;
inni bara baraan amanamaa taʼe jiraata.
7 Inni warra cunqurfamaniif ni mura;
warra beelaʼaniif nyaata kenna.
Waaqayyo warra hidhaman illee ni hiika;
8 Waaqayyo jaamotaaf agartuu ni kenna;
Waaqayyo warra gad deebiʼan ol qaba;
Waaqayyo qajeeltota ni jaallata.
9 Waaqayyo alagaadhaaf eegumsa ni godha;
ijoollee haadhaa fi abbaa hin qabnee fi
dubartoota dhirsoonni irraa duʼan ni jiraachisa;
karaa jalʼootaa garuu ni balleessa.
10 Waaqayyo bara baraan ni moʼa;
Yaa Xiyoon, Waaqni kee dhaloota hundaaf mootii taʼa.
Haalleluuyaa.