56
Fayyina Warra Kaaniif Kenname
1 Waaqayyo akkana jedha:
Sababii fayyisuun koo dhiʼaatee fi
qajeelummaan koo dafee mulʼatuuf,
“Murtii qajeelaa eegaa;
waan qajeelaas hojjedhaa.
2 Namni waan kana hojjetu,
kan waan kanattis cimu,
kan Sanbata utuu hin xureessin
eeguu fi waan hamaa kam iyyuu
hojjechuu irraa harka isaa eeggatu eebbifamaa dha.”
3 Alagaan Waaqayyotti cichee tokko,
“Waaqayyo dhugumaan
saba isaa irraa addaan na baasa” hin jedhin.
Xuʼaashiin kam iyyuus,
“Ani mukuma gogaadha” ofiin hin jedhin.
4 Waaqayyo akkana jedhaatii:
“Xuʼaashiiwwan Sanbatoota koo eegan,
kanneen waan na gammachiisu
filatanii fi kakuu koo jabeessanii eeganiif,
5 ani mana qulqullummaa kootii fi
dallaa isaa keessatti yaadannoo fi maqaa
ilmaanii fi intallan caalu tokko nan kennaaf;
ani maqaa bara baraa
kan hin haqamne isaaniif nan kenna.
6 Alagoota isa tajaajiluuf,
maqaa Waaqayyoo jaallachuuf,
isa waaqeffachuuf
Waaqayyotti cichan
kanneen Sanbata utuu hin xureessin eeganii fi
kakuu koos cimsanii eegan hunda,
7 ani gara tulluu koo qulqulluutti isaan nan fida;
mana kadhannaa koo keessattis gammachuu isaaniif nan kenna.
Aarsaan isaanii kan gubamuu fi qalmi,
iddoo aarsaa koo irratti fudhatama ni argata;
manni koo saboota hundaaf,
mana sagadaa jedhamee waamamaatii.”
8 Waaqayyo Gooftaan,
inni Israaʼeloota bittinnaaʼan walitti qabu sun akkana jedha:
“Ani warra duraan walitti qabaman biratti,
warra kaanis gara isaaniitti walitti nan qaba.”
Waaqni Dura Buʼoota Israaʼel himate
9 Bineensonni dirree hundi,
bineensonni bosonaa hundis kottaatii itti gaggabaa nyaadhaa!
10 Eegdonni Israaʼel jaamota,
isaan hundi beekumsa hin qaban;
hundi isaanii saroota duudaa dha;
dutuus hin dandaʼan;
isaan ciisanii abjootu;
rafuus ni jaallatu.
11 Isaan saroota albaadheyyii dha;
nyaataniis hin quufan.
Isaan tiksoota hubannaa hin qabnee dha;
hundi isaanii daandii ofii isaanii irra deemu;
tokkoon tokkoon isaanii faayidaa ofii isaanii barbaadu.
12 Tokkoon tokkoon isaanii akkana jedhu;
“Kottaa daadhii wayinii dhugnaa!
Kottaa dhugaatii cimaa dhugnee quufnaa!
Guyyaan borii akkuma harʼaa taʼa;
yookaan caaluu iyyuu ni dandaʼa.”