Kadhannaa Galgalaa
Faarfannaa 4
Dura buʼaa Faarfattootaatiif. Faarfannaa Daawit kan Baganaadhaan Faarfatamu.
1 Yaa Waaqa qajeelumma kootii,
yommuu ani si waammadhutti deebii naa kenni.
Ati yeroo rakkina kootti na boqochiisi;
araara kee naa buusi; kadhaa koos dhagaʼi.
2 Yaa ilmaan namootaa, isin hamma yoomiitti ulfina koo gara salphinaatti deebiftu?
Isin hamma yoomiitti waan faayidaa hin qabne jaallattanii soba barbaaddu?
3 Isin akka Waaqayyo warra isaaf bulan ofii isaatiif addaan baafate beekaa;
Waaqayyo yommuu ani isa waammadhutti na dhagaʼa.
4 Yeroo aartanitti cubbuu hin hojjetinaa;
yommuu siree keessan irra jirtanitti,
garaa keessan keessatti yaadaa; calʼisaas.
5 Aarsaa qajeelummaa dhiʼeessaa;
Waaqayyonis amanadhaa.
6 Namoonni, “Eenyutu waan gaarii nu argi argisiisa?” jedhan baayʼee dha;
yaa Waaqayyo, ifni fuula keetii nurratti haa ifu.
7 Gammachuu isaan yeroo midhaanii fi daadhiin wayinii isaanii baayʼatutti argatan caalaa,
ati garaa koo gammachuu guddaadhaan guutteerta.
8 Ani nagaadhaan nan ciisa; nan rafas;
yaa Waaqayyo si qofatu,
sodaa malee na jiraachisaatii.