2
Kadhannaa Yoonaas
1 Yoonaas garaa qurxummii keessaa Waaqayyoon Waaqa isaa kadhate. 2 Innis akkana jedhe:
“Ani rakkina koo keessatti Waaqayyoon waammadhe;
innis deebii naaf kenne.
Ani gargaarsa barbaacha garaa siiʼool keessaa nan iyye;
atis iyya koo naaf dhageesse.
3 Ati tuujubatti,
garaa galaanaatti gad na darbatte;
lolaanis na marse;
dambalii fi dhaʼaan kee
hundinuu narra garagalan.
4 Anis, ‘Kunoo ani fuula kee duraa balleeffameera;
taʼus ani deebiʼee gara mana qulqullummaa keetii
qulqulluu sanaan ilaala’ nan jedhe.
5 Bishaanonni na haguugan;
tuujubni immoo na marse;
aramaan galaanaas mataatti na marame.
6 Ani gara hundee tulluuwwaniittin gad liqimfame;
balballi lafa jalaas bara baraan natti cufame.
Yaa Waaqayyo Waaqa ko,
ati garuu lubbuu koo boolla keessaa ol baafte.
7 “Yaa Waaqayyo, yeroo lubbuun koo dadhabdetti
ani sin yaadadhe;
kadhannaan koos gara kee
gara mana qulqullummaa kee qulqullichaatti ol baʼe.
8 “Warri waaqota tolfamoo faayidaa hin qabnetti cichan
araara Waaqaa irraa garagalu.
9 Ani garuu faarfannaa galataatiin
aarsaa siif nan dhiʼeessa.
Ani wareegan wareege sanas nan baasa.
Anis, ‘Fayyinni Waaqayyo biraa dhufa’ ” nan jedha.
10 Waaqayyos qurxummii sana ajaje; qurxummiin sunis lafa gogaa irratti Yoonaasin tufe.