Waaqa Dhugaa Tokkicha
Faarfannaa 115
115:4‑11 kwf – Far 135:15‑20
1 Nuuf miti; yaa Waaqayyo, nuuf miti;
garuu jaalalaa fi amanamummaa keetiif jedhiitii
maqaa keetiif ulfina kenni.
2 Saboonni maaliif,
“Waaqni isaanii eessa jira?” jedhu?
3 Waaqni keenya samii keessa jira;
inni waan isa gammachiisu kam iyyuu ni hojjeta.
4 Waaqonni isaanii tolfamoon garuu meetii fi
warqee harka namaatiin hojjetamanii dha.
5 Isaan afaan qabu; garuu dubbachuu hin dandaʼan;
ijas qabu; garuu arguu hin dandaʼan;
6 gurra qabu; garuu dhagaʼuu hin dandaʼan;
funyaan qabu; garuu fuunfachuu hin dandaʼan;
7 harka qabu; garuu qaqqabachuu hin dandaʼan;
miilla qabu; garuu deemuu hin dandaʼan;
laagaa isaanii keessattis sagalee tokko illee hin uuman.
8 Warri isaan tolchan
kanneen isaan amanatan hundi akkuma isaanii taʼu.
9 Yaa mana Israaʼel, Waaqayyoon amanadhu;
inni gargaarsaa fi gaachana isaanii ti.
10 Yaa mana Aroon, Waaqayyoon amanadhu;
inni gargaarsaa fi gaachana isaanii ti.
11 Isin warri isa sodaattan, Waaqayyoon amanadhaa;
inni gargaarsaa fi gaachana isaanii ti.
12 Waaqayyo nu yaadata; nu eebbisas;
inni mana Israaʼel ni eebbisa;
mana Aroonis ni eebbisa;
13 inni warra Waaqayyoon sodaatan,
xinnaas guddaas ni eebbisa.
14 Waaqayyo, isinii fi
ijoollee keessan haa baayʼisu.
15 Waaqayyo samii fi
lafa Uume sun isin haa eebbisu.
16 Samiin samiiwwanii oliis kan Waaqayyoo ti;
lafa garuu inni namaaf kenneera.
17 Warri duʼan yookaan warri gara iddoo calʼisanitti gad buʼan
Waaqayyoon galateeffachuu hin dandaʼan;
18 nu garuu ammaa jalqabnee bara baraan
Waaqayyoon ni eebbifna.
Haalleluuyaa.