Faarfannaa Yeroo Mana Qulqullummaa Dhaqan Faarfatamu
Faarfannaa 84
Dura Buʼaa Faarfattootaatiif. Kan Gitiitiidhaan Faarfatamu. Faarfannaa Ilmaan Qooraahi.
1 Yaa Waaqayyoo Waan Hunda Dandeessu,
iddoon ati jiraattu akkam namatti tola!
2 Lubbuun koo oobdiiwwan Waaqayyoo hawwiti;
akka malees itti gaggabdi;
onneen koo fi foon koo
Waaqa jiraataadhaaf ililleedhaan ni faarfatu.
3 Yaa Waaqayyoo Waan Hunda Dandeessu,
Mootii koo fi Waaqa ko,
iddoo aarsaa keetii biratti, dimbiitiin iddoo jireenyaa,
girrisnis ofii isheetiif manʼee cuucii ishee keessa kaaʼattu argatti.
4 Warri mana kee keessa jiraatan eebbifamoo dha;
isaan yeroo hundumaa si jajatuutii.
5 Warri sirraa jabina argatan,
kanneen garaa isaaniitiin karaa kee yaadan eebbifamoo dha.
6 Isaan yommuu Sulula Baakaa keessa darbanitti,
iddoo sana lafa bishaan keessaa burqu godhatu;
bokkaan jalqabaas eebba itti dhangalaasa.
7 Isaan hamma Xiyoon keessatti fuula Waaqaa duratti mulʼatanitti,
jabina irraa gara jabinaatti ni darbu.
8 Yaa Waaqayyo, Waaqa Waan Hunda Dandeessu,
kadhannaa koo dhagaʼi;
yaa Waaqa Yaaqoob na dhaggeeffadhu.
9 Yaa Waaqayyo, gara gaachana keenyaa ilaali;
fuula dibamaa kee sanaas ilaali.
10 Guyyaa kuma tokko iddoo biraa jiraachuu irra,
guyyaa tokko oobdii keetii irra ooluu wayya;
dunkaana hamootaa keessa jiraachuu irra,
eegduu balbala mana Waaqa koo taʼuu naa wayya.
11 Waaqayyo Waaqni aduu fi gaachanaatii;
Waaqayyo surraa fi ulfina ni kenna;
inni toloota waan gaarii hin dhowwatu.
12 Yaa Waaqayyoo Waan Hunda Dandeessu,
namni si amanatu eebbifamaa dha.