8
1 Utuu ati akka obboleessa koo
kan harma haadha koo hodhee guddatee naa taatee!
Ani yoon alatti si arge sin dhungadhan ture;
namni tokko iyyuu na hin tuffatu.
2 Anis si dura deemee mana haadha koo
ishee na barsiifte sanaatti sin geessa ture.
Akka ati dhugduufis daadhii wayinii kan miʼeeffame
cuunfaa roomaanii koos siifin kenna ture.
3 Harki isaa bitaa mataa koo jala jira;
harki isaa mirgaa immoo na hammata.
4 Yaa intallan Yerusaalem, ani isin kakachiisa;
hamma isheen ofumaan feetee kaatutti
jaalala hin tuttuqinaa yookaan hin dadammaqsinaa.
Michoota
5 Kan michuu isheetti irkattee
gammoojjii keessaa ol dhufaa jirtu kun eenyu?
Ishee
Ani muka hudhaa jalatti sin kakaase;
haati kee achitti si ulfoofte;
achumattis ciniinsifattee si deesse.
6 Akkuma chaappaatti laphee kee irra,
akkuma chaappaatti irree kee irra na kaaʼadhu;
jaalalli akkuma duʼaa jabduudhaatii;
hinaaffaan isaas akkuma awwaalaa hamaa dha.
Inni akkuma ibidda balaliʼuu,
akkuma arraba ibidda jabaa bobaʼa.
7 Bishaan baayʼeen jaalala dhaamsuu hin dandaʼu;
lagnis dhiqee isa balleessuu hin dandaʼu.
Namni tokko qabeenya mana isaa hunda
yoo jaalalaaf kenne
qabeenyi sun guutumaan guutuutti ni tuffatama.
Michoota
8 Nu obboleettii xinnoo tokko qabna;
isheen guntuta iyyuu hin baafne.
Guyyaa isheen heerumaaf kadhatamtutti
nu obboleettii keenyaaf maal goona?
9 Utuu isheen dallaa dhagaa taatee
nu silaa gamoo meetii ishee irratti ijaarra ture.
Utuu isheen balbala taatee
nu silaa birbirsaan ishee marsina.
Ishee
10 Ani dallaa dhagaa ti;
guntunni koos akkuma gamoo ti.
Kanaafuu ani fuula isaa duratti
akkuma nama nagaa fidu tokkootti nan ilaalaman ture.
11 Solomoon Baʼaal Haamoon keessaa iddoo dhaabaa wayinii qaba ture;
innis iddoo dhaabaa wayinii ofii isaa qottuuwwanitti kiraa kennate.
Tokkoon tokkoon isaaniis ija argatan irraa
meetii saqilii kuma tokko fiduufii qabu ture.
12 Iddoon dhaabaa wayinii kootii, kanuma koo ti;
yaa Solomoon, saqiliin kumni sun sumaaf;
dhibbi lama immoo kan warra ija isaa eeganii ti.
Isa
13 Yaa ishee iddoo biqiltuu keessa jiraattu,
michoonni sagalee kee dhaggeeffachaa jiru;
mee anis nan dhagaʼa!
Ishee
14 Yaa michuu ko, dafii kottu;
akka kuruphee
yookaan akka korma gadamsaa
kan gaara urgooftuu irra burraaquu taʼi.