2
Ishee
1 Ani daraaraa Shaaroon;
daraaraa sulula keessaa ti.
Isa
2 Jaalalleen koo dubarran kaan gidduu ti
akkuma daraaraa qoraattii keessaa ti.
Isa
3 Michuun koo dargaggoota gidduutti
akkuma muka hudhaa kan mukkeen bosonaa keessa jiruu ti.
Ani gaaddisa isaa jala taaʼuu nan jaalladha;
iji isaas natti miʼaawa.
4 Inni galma cidhaatti na geesse;
akeekni inni naaf qabu jaalala.
5 Sababii ani jaalalaan gaggabeef
isin bixxillee wayiniitiin na jajjabeessaa;
muka hudhaatiinis na haaromsaa.
6 Harki isaa bitaa mataa koo jala jira;
harki isaa mirgaa immoo na hammata.
7 Yaa intallan Yerusaalem,
ani kuruphee fi borofaan isin kakachiisa;
hamma isheen ofumaan feetee kaatutti
jaalala hin tuttuqinaa yookaan hin dadammaqsinaa.
8 Sagaleen michuu kootii, tulluuwwan irra utaalee
gaarran irras qaariʼee dhufaa jira.
9 Michuun koo akkuma kuruphee yookaan korma gadamsaa ti.
Kunoo inni dallaa keenya duuba dhaabatee
foddaa keessaan ilaalaa
qaawwa keessaanis mimilʼachaa jira.
10 Michuun koo dubbatee akkana naan jedhe;
“Yaa miidhagduu koo kaʼi!
Bareedduu koo kottuu na wajjin deemi.
11 Kunoo! Ganni darbeera;
bokkaanis caamee sokkeera.
12 Daraaraan lafa irratti mulʼateera;
waqtiin sirbaa gaʼeera;
wacni gugees
biyya keenya keessatti dhagaʼamaa jira.
13 Mukni harbuu ija jalqabaa baasuu jalqabeera;
wayiniin daraares urgaa kenneera.
Yaa miidhagduu ko, kaʼii kottu;
yaa bareedduu koo na wajjin deemi.”
Isa
14 Gugee koo kan holqa dhagaa keessaa,
kan iddoo dhoksaa tulluu cinaa keessaa,
mee fuula kee na argisiisi;
mee sagalee kee na dhageessisi;
sagaleen kee miʼaawaadhaatii;
fuulli kees namatti tola.
15 Mee waangoo,
waangoodhuma xixinnoo ishee
kanneen iddoo dhaabaa wayinii balleessitu nuuf qabaa;
iddoon dhaabaa wayinii keenyaa daraaraa jiraatii.
Ishee
16 Michuun koo kanuma koo ti; anis kan isaa ti;
inni daraaraa keessa dheechifata.
17 Yaa michuu ko,
hamma bariʼee gaaddisni baddutti deebiʼi;
akkuma kuruphee yookaan akkuma korma gadamsaa
kan tulluuwwan irra jiruus taʼi.