Yaa Yerusaalem Ililchi
Faarfannaa 122
Faarfannaa Ol baʼuu. Faarfannaa Daawit.
1 Yommuu isaan, “Kottu gara mana Waaqayyoo dhaqnaa”
naan jedhanitti, ani nan gammade.
2 Yaa Yerusaalem,
miilli keenya karrawwan kee irra dhaabata.
3 Yerusaalem akka magaalaa walitti maxxantee
gobbatte tokkootti ijaaramte.
4 Kunis iddoo gosoonni,
gosoonni Waaqayyo,
akka sirna Israaʼeliif kenname sanaatti,
maqaa Waaqayyoo galateeffachuuf itti ol baʼanii dha.
5 Teessoowwan murtii,
teessoowwan mana Daawit achi dhaabatu.
6 Akkana jedhaa nagaa Yerusaalemiif kadhadhaa:
“Warri si jaallatan nagaan haa jiraatan.
7 Dallaa kee keessa nagaan,
masaraa mootummaa keetii keessa immoo tasgabbiin haa jiraatu.”
8 Ani obboloota kootii fi michoota kootiif jedhee,
“Nagaan si keessa haa jiraatu” nan jedha.
9 Mana Waaqayyo Waaqa keenyaatiif jedhee,
ani akka wanni gaariin siif taʼu nan hawwa.