Kadhannaa Mootiif Kadhatame
Faarfannaa 20
Dura Buʼaa Faarfattootaatiif. Faarfannaa Daawit.
1 Guyyaa rakkinaatti Waaqayyo deebii siif haa kennu;
maqaan Waaqa Yaaqoobis si haa eegu.
2 Inni iddoo qulqulluudhaa gargaarsa siif haa ergu;
Xiyoon irraas jabina siif haa kennu.
3 Aarsaa kee hunda siif haa yaadatu;
qalma kee kan gubamus siif haa fudhatu.
4 Hawwii garaa keetii siif haa kennu;
karoora kee hundas fiixaan siif haa baasu.
5 Yommuu ati moʼattutti ililchinee
maqaa Waaqa keenyaatiin faajjii keenya ol fudhanna.
Waaqayyo waan ati kadhattu hundumaa siif haa kennu.
6 Ani akka Waaqayyo dibamaa isaa fayyisu amma beeka;
Waaqayyo humna nama fayyisu kan harka isaa mirgaa keessa jiru sanaan
samii isaa qulqulluu keessaa deebii ni kennaaf.
7 Namoonni tokko tokko gaariiwwan amanatu; kaan immoo fardeen amanatu;
nu garuu maqaa Waaqayyo Waaqa keenyaa amananna.
8 Isaan gufatanii kufu; nu garuu ol kaana;
jabaannees ni dhaabanna.
9 Yaa Waaqayyo, ati mootiidhaaf moʼannaa kenni!
Yommuu nu si waammannuttis deebii nuu kenni!