18
Bildaad
1 Bildaad Shuhaahichi akkana jedhee deebise:
2 “Isin haasaa kana yoom fixxu?
Mee qalbeeffadhaa; ergasii dubbachuu dandeenya.
3 Nu maaliif akka looniitti hedamna?
Maaliifis fuula kee duratti akka gowwaatti ilaalamna?
4 Ati kan aariidhaan of ciccirtu,
lafti sababii keetiif duwwaatti haftii?
Yookaan kattaan iddoo isaatii ni buqqifamaa?
5 “Ibsaan nama hamaa ni dhaama;
arrabni ibidda isaa ifa hin kennu.
6 Ifni dunkaana isaa keessaa ni dukkanaaʼa;
ibsaan isa bira jirus ni dhaama.
7 Jabinni tarkaanfii isaa ni dadhaba;
malli isaas isuma kuffisa.
8 Miilli isaa kiyyoo keessa isa buusa;
inni boolla kiyyeeffame irra ni joora.
9 Kiyyoon kottee isaa qaba;
futtaasaanis jabeessee isa qaba.
10 Lafa irra funyoon isaaf dhokfameera;
karaa isaa irras kiyyoon kaaʼameera.
11 Naasuun karaa hundaan isa sodaachisa;
faana isaa buʼees isa ariʼa.
12 Badiisni afaan itti banateera;
balaanis qophaaʼee jiguu isaa eeggata.
13 Gogaan isaa dhukkubaan nyaatamee dhuma;
ilmi duʼaa hangaftichi harkaa fi miilla isaa nyaata.
14 Inni dunkaana abdate keessaa buqqifamee
gara mootii sodaatti geeffama.
15 Waan kan isaa hin taʼinis dunkaana isaa keessa jiraata;
dinyiin bobaʼus iddoo inni jiraatu irra faffacaʼa.
16 Jalaan hiddi isaa ni goga;
irraan immoo dameen isaa ni coollaga.
17 Yaadannoon isaa lafa irraa ni bada;
maqaan isaas lafa irraa ni dhabama.
18 Inni ifa keessaa gara dukkanaatti darbatama;
addunyaa irraas ni dhabama.
19 Inni saba isaa gidduutti ijoollee yookaan sanyii,
biyya duraan jiraate keessatti hambaa hin qabaatu.
20 Namoonni dhiʼaa waaʼee isaa dhagaʼanii rifatu;
warri baʼaas sodaadhaan guutamu.
21 Iddoon jireenya nama hamaa, dhugumaan akkana taʼa;
iddoon nama Waaqa hin beeknees kanuma taʼa.”